Wees positief oor SA toekoms - Koseff, Motsepe | Netwerk24
Wees positief oor SA toekoms - Koseff, Motsepe
Deur William Horne 01 November 2018 12:13
"Groei móét ons," meen Stephen Koseff, wat onlangs as uitvoerende hoof van Investec afgetree het. Die eerste struikelblok lê in Suid-Afrikaners se pessimisme, en nie noodwendig op die markte nie.
Stephen Koseff, voormalige uitvoerende hoof van Investec.
Koseff het beaam wat Adrian Gore, uitvoerende hoof van Discovery, in sy toespraak gesê het: Wanneer dit kom by ons opinies oor die toekoms teenoor werklikheid is Suid-Afrikaners eenvoudig "hardkoppig dom".
Koseff en Patrice Motsepe, voorsitter van African Rainbow Minerals, het deelgeneem aan 'n paneelbespreking oor die plaaslike ekonomie op Discovery se leierskapsberaad, wat Donderdag in Sandton gehou word.
Bill en Hillary Clinton, voormalige presidentspaar van die VSA, en David Cameron, oudpremier van Brittanje, praat namiddag op die beraad.
Die effek van al die misplaaste pessimisme is dat die "diep en groot geleenthede" in Suid-Afrika se ekonomie dikwels doodeenvoudig net misgekyk word, sê Gore.
Lees ook: Discovery: Leiers kan ekonomie help groei
Motsepe sê internasionale nuusdekking bly in die algemeen negatief oor Suid-Afrika, ongeag die prestasie van die land se groeikoers oor die afgelope tien jaar. Dié wanpersepsie is wat besig is om vele Suid-Afrikaners terug te hou van wat hy sê is 'n "uitstekende plek om besigheid te doen én te belê."
Patrice Motsepe, uitvoerende hoof van African Rainbow Minerals. Foto: Elvira Wood
Motsepe is die sesde rykste mens in die land.
Gore sê die firma maak nie sy enorme beleggings in die land slegs vir filantropiese en liefdadigheidsredes nie, maar ook omdat daar "werklik soveel geleentheid is" hier.
Koseff verduidelik dat 'n mens slegs geleenthede kan begin gebruik as jy dieselfde "positiewe uitkyk het oor die toekoms van die land" wat maatskappye toelaat om met vertroue in Suid-Afrika te kan belê.
Koseff meen dat die mengelmoes take en doelwitte wat in Suid-Afrika se toekoms voorlê, net onderneem en bereik kan word deur 'n algemener strategie op vele fronte. Om suksesvol te wees, "kort ons dringend 'n positiewer narratief", en die feite ondersteun dit reeds, glo Motsepe.
Maar eers wanneer die feite vir Jan Alleman begin help om sy opinie oor die toekoms akkuraat te vorm, kan die potensiaal van die Suid-Afrikaanse ekonomie dalk begin kop uitsteek.
Meer oor: Investec | African Rainbow Minerals | African Rainbow Capital | Discovery | Patrice Motsepe | Adrian Gore | Stephen Koseff | Leierskap | Beleggings | Ekonomie | Ekonomiese Groei | Investering